钦定古今图书集成/历象汇编/庶征典/第145卷 > 《咏梦》高启
## 钦定古今图书集成/历象汇编/庶征典/第145卷 > 《咏梦》高启

“的的缘愁得，濛濛与醉和。轻随云浩荡，暗越岭嵯峨。
夜店嗟偏短，春闺想最多。关山归识路，江渚去凌波。
梁落中宵月，楼横欲曙河。隔帘休警鹊，近烛任飞蛾。
游远宁烦载，穿深岂畏诃。寒惊瑶作障，暖恋锦成窝。
蝴蝶谁家信，鸳鸯别浦歌。静嫌风动竹，闹怯雨鸣荷。
寂历窗扃纸，低迟帐卷罗。知情唯枕共，送恨忽钟过。”
缟袂香犹在，朱弦字不磨。记来还仿佛，寻去已蹉跎。
宿烬分馀麝，残妆晕浅螺。忧欢情总幻，离合事皆讹。
池上吟芳草，庭前觅旧柯。既因思是种，复念睡为魔。
易断俄如此，难凭竟若何。阳台莫重问，千古笑巫娥。